Reën, prestasies sit huppel in stap | Netwerk24
Dit is terug-skool-toe-tyd en die eerste uitgawe van jou gunsteling- plaaslike koerant, Kroonnuus, is weer in jou posbus en op www.kroonnuus.co.za.
Met lieflike reën wat gedurende die eerste week in die omgewing en in die droogtegeteisterde gebiede van die land uitgesak het, kan lesers met reg die jaar met 'n huppel in die stap aandurf.
Hartlik geluk aan elke matrikulant van 2016 in die streek wat daartoe bygedra het om die Vrystaat as die beste presterende provinsie met die hoogste slaag­syfer in die land te laat koning kraai.
Dit is kielielekker om oor die skole se akademiese prestasies te berig. Dit is weer 'n bewys dat Kroonstadse skole en veral die Hoërskool Steynsrus, wat spog met twee matrikulante met agt onderskeidings elk, vir geen ander hoërskool in die land hoef terug te staan nie.
Hartlik geluk aan ons leerlinge wat skouer aan die wiel gesit het om skitterende matriekuitslae te behaal.
Die ondervinding bewys telkens dat jou matrieksertifikaat, selfs op jou oudag, 'n baie belangrike bewys van jou opleiding is wanneer jy vir 'n betrekking aansoek doen. Dit is dan 'n lekkerte om dekades ná jou matriekjaar die vrug van jou harde werk te sien.
Aan al die leerlinge wat Woensdag (11/01) die nuwe skooljaar aanpak: Volg gerus die raad van die beste presteerders en begin sommer van dag een af hard leer. Dan is die skooljaar soos die Engelsman sou sê: "A walk in the park".
As jy nog nie met jou slimfoon so aktief op die internet is nie, is dit tyd om jouself te bemagtig.
Op Kroonnuus se Facebook-blad kan jy saam gesels, jou mening gee en onmiddellik sien en hoor wat die nuus op plaaslike bodem is. "Like" Kroonnuus op Facebook en gesels saam.